Chè Fanmi k ap resevwa sèvis Entèvansyon Bonè (Early Intervention, EI),

Depatman Sante Piblik (Department of Public Health) ansanm ak pwogram Entèvansyon Bonè ou an ap travay tèt kole pou sipòte fanmi yo k ap resevwa sèvis Entèvansyon Bonè (EI) epi kwape pwopagasyon viris COVID-19 la (pafwa yo konn rele li Kowonaviris).

Sante fanmi w, sante estaf EI an ansanm ak sante kominote nou yo trè enpòtan. Pou ralanti vitès Kowonaviris la gaye, pwogram EI yo gendwa chwazi pou yo pa bay sèvis fas-a-fas.

DPH te apwouve itilizasyon telemedsin pou sèvis Entèvansyon Bonè yo. Sèvis telemedsin ap disponib pou yon ti tan pandan ijans sante piblik sa a.

**Sa ou ta dwe konnen:**

Pandan peryòd sa a, Kowòdonatè Sèvis ou an oubyen yon lòt moun k ap travay nan pwogram EI ou an gendwa mande si ou ta renmen fè seyans telemedsin. Yon seyans telemedsin gendwa diferan de sa ou abitye:

* Se yon fason diferan pou bay sèvis lè seyans devan yon moun/fas-a-fas yo pa posib. Yon seyans telemedsin itilize teknoloji tankou telefòn, tablèt oswa laptòp ou pou bay sèvis.
* Seyans telemedsin pa obligatwa.Si ou deside ou ta renmen resevwa sèvis telemedsin, w ap bezwen bay apwobasyon ou aloral. Yo pral make ou te bay konsantman ou an nan dosye Entèvansyon Bonè pitit ou an.
* Seyans telemedsin la gendwa gen yon aparans oswa li ka òganize yon fason ki diferan. Pwogram EI yo pral itilize teknoloji yo genyen soulamen nan moman sa a. Estaf pwogram EI an ap kontan reponn nenpòt kesyon konsènan teknoloji y ap itilize, sa ki gen ladann kesyon konsènan pwoteksyon lavi prive fanmi w lan. Di nou nenpòt preyokipasyon ou genyen osijè sekirite Entènèt ou an, plan done telefòn ou an ak kèlkeswa restriksyon ki ta ka genyen.
* Se yon fason pou founisè sèvis EI sipòte w, etan y ap sipòte pitit ou ak fanmi w lan pou yo ka pwogrese pou reyalize rezilta Plan Sèvis Endividyalize pou Fanmi (Individualized Family Service Plan, IFSP) ou yo.

Mèsi pou pasyans ou pandan n ap travay ansanm pandan peryòd difisil sa a. COVID-19 ap chanje peyizaj lemonn nou an. Mizajou ak resous konsènan COVID-19 la disponib nan wèbsayt mass.gov la, nan mass.gov/covid19 oubyen nan wèbsayt CDC a, nan cdc.gov. Yo aktyalize enfòmasyon yo regilyèman. Si ou gen kesyon, tanpri kontakte kowòdonatè sèvis Entèvansyon Bonè ou an oswa direktè pwogram ou an. Epitou ou gendwa kontakte Nimewo Sipò Kominotè Depatman Sante Piblik la nan 800-882-1435.